  Анжелика Тихонова корреспондент Рослесхоз 2020-тӥ арын нюлэсэз мерттӥськон чотын выльдонъя улосвылъёслэсь рейтингзэс кылдытӥз, Удмуртия 10 устоосыз пӧлы пыриз. Со сярысь Нюлэс возёсъя федерал агентстволэн пресс-службаез ивортӥз. Кылем ар ӵоже элькунамы 5 сюрс 500 гектаре выль писпуос мерттӥзы Нырысетӥ интыез Иркутск улосвыл басьтӥз. Татысь нюлэсчиос 15 сюрс гектаре писпуос мерттӥзы. Кыкетӥ интыын Красноярск шаер (10 сюрс 700 гектар),  куинетӥын – Тверь улосвыл (10 сюрс гектар). Пусъём, нюлэсъёсты искусственной амалэн выльдон ужъёс «Экология» йӧскалык ӵектослэн «Сохранение лесов» федерал ӵектосэзъя лэсьтӥсько. 2020-тӥ арын Россиын 194 сюрс гектаре выль писпуос мерттӥзы, со, 2019-тӥ арын ӵошатыса, 18 сюрс гектарлы тросгес. Нош оглом, комбинированной но ас эрказ будэтон амалъёсты лыдэ басьтыса, кылем арын нюлэсъёсты выльдонъя ужъёс 1 миллион 200 сюрс пала гектар музъем вылын ортчизы.  Тодэ вайытом, 2020-тӥ арын сӥзьыл «Утём нюлэсэз» («Сохраним лес») ужрад улсын Удмуртиын кидысысь будэтэм ӝыны миллион кызъёсты но пужымъёсты мерттӥзы. Тегъёс: Удмуртия Россия нюлэс инкуазезутён писпуос  